钦定古今图书集成/明伦汇编/官常典/第563卷 > 王承元
## 钦定古今图书集成/明伦汇编/官常典/第563卷 > 王承元

按《旧唐书王士真传》：“承元，士真第二子兄。承宗既领
节钺，奏承元为观察支使、朝议郎、左金吾卫胄曹参
军，兼监察御史。年始十六，劝承宗以二千骑佐王师
平李师道，承宗不能用其言。元和十五年冬，承宗卒，
秘不发丧，大将谋取师于旁郡，时参谋崔燧密与握
兵者谋，乃以祖母凉国夫人之命，告亲兵及诸将，使”
拜承元，承元拜泣不受，诸将请之不已，承元曰：“天子
使中贵人监军，有事，盍先与议。”及监军至，因以诸将
意赞之。承元谓诸将曰：“诸公不忘先德，不以承元齿
幼，欲使领事。承元欲效忠于国，以奉先志，诸公能从
之乎？”诸将许诺。遂于衙门都将所理视事，约左右不
得呼留后，事无巨细，决之参佐，密疏诸帅，天子嘉之，
授银青光禄大夫、检校工部尚书，兼滑州刺史、义成
军节度、郑滑观察等使。邻镇以两河近事讽之，承元
不听，诸将亦悔。及起居舍人柏耆赍诏宣谕滑州之
命，兵士或拜或泣。承元与柏耆于馆驿召诸将谕之，
诸将号哭喧哗，承元诘之曰：“诸公以先世之故，不欲
承元失此。意甚隆厚，然奉诏迟留，其罪大矣。前者李
师道未败时，议赦其罪，时师道欲行，诸将止之。他日
杀师道，亦诸将也。今公辈幸勿为师道之事，敢以拜
请。”遂拜。诸将泣涕不自胜。承元乃尽出家财，籍其人
散之，酌其勤者擢之。牙将李寂等十数人固留承元，
斩寂等，军中始定。承元出镇州，时年十八，所从将吏，
有具器用货币而行者，承元悉命留之。承元昆弟及
从父昆弟授郡守者四人，登朝者四人，从事将校有
劳者亦皆擢用。祖母凉国夫人入朝，穆宗命内宫筵
待，锡赉甚厚。俄而王廷凑杀田弘正，据镇州叛，移镇
鄜坊。丹延节度使便道请觐，穆宗器之，数召顾问。未
几，改凤翔节度使。凤翔西北界接泾原，无山谷之险，
吐蕃由是径往入寇。承元于要冲筑垒，分兵千人守
之，赐名曰“临汧城。”诏袭岐国公，累加检校左仆射。凤
翔城东，商旅所集，居人多以烽火相警，承元奏益城
以环之。居镇十年，加检校司空、御史大夫，移授平卢
军节度、淄青登莱观察等使。时均输盐法未尝行于
两河，承元首请盐法，归之有司。自是兖、郓诸镇，皆禀
均输之法。承元宽惠有制，所理称治。太和七年十二
月，卒于平卢，时年三十三，册赠司徒。